Lilla tengerimalac-oldala
  
Amit a kellemes malaclakásról tudni kell
A férőhely kiválasztásánál tartsuk szem előtt, hogy túl nagy hely nem létezik! Körülményeinkhez képest mindig a legnagyobb otthont válasszuk kedvencünknek. Sokan azt hiszik, hogy a tengerimalacok nem igénylik a mozgást, hiszen egész nap egyhelyben ülnek. Tényleg nem sokat mozognak, hiszen az üzletekben akkora helyre vannak bezsúfolva, ahol megfordulni is alig tudnak! Ha nem mozognak, annak a kis terület vagy az unalom az oka. 

A tengerimalacok férőhelye legalább 80-100 cm hosszú legyen, ez egy vagy két állatnak elegendő. A boltokban sajnos sokszor olyan terráriumot vagy ketrecet kínálnak, ami túlságosan kicsi ahhoz, hogy egy felnőtt tengerimalacnak otthont adjon. Érdemes alaposabban felderíteni a lehetőségeket, mielőtt választunk.
A malacok férőhelye a lakás egy huzatmentes, világos pontján álljon, de ne érje napfény. Csendes, de ne a család életétől teljesen elzárt helyet keressünk. A tengerimalacnak biztonságérzetet ad, ha helye nincs túl alcsonyan, ezért ha lehet, legalább egy méteres magasságban próbáljuk elhelyezni. 

Ketrecek
A ketrecek műanyag tálcából és fémrácsból állnak. A ketreceket könnyű kezelni, a rács könnyen lepattintható (műanyag kapcsok rögzítik), a tálcát egyszerű tisztítani. Vásárlásnál a méret után a legfontosabb szempontok: ajtók mérete, elhelyezkedése, szénarács megléte, tálca magassága (legalább 10 cm, de nem sokkal több). 

SK malaclakok
Magunk is barkácsolhatunk tengerimalac-férőhelyet, vagy akár asztalossal is készíttethetünk megfelelőt. Akár egy régi búrort, polcot is át lehet alakítani. Ebben az esetben a méretet nem korlátozza az üzletek választéka, és fantáziánkra hagyatkozhatunk. A faanyagot viszont megfelelően szigetelni kell, az alját és az oldalakat néhány centiméteres magasságig belülről borítsuk vízhatlan és könnyen tisztítható anyaggal, például linóleummal. Ebben az esetben a vizelet és a nedves táplálék nem kezdi ki a fát. 
Akit érdekelnek egyéb alternatív megoldások, amik nem igényelnek asztalos ismereteket, látogassa meg a www.cavycages.com oldalt. Érdemes!   


Rossz elhelyezési módok
Akváriumok
Nagyon elterjedtek, mert a ketrecrács nem zavarja a látványt, és nem tudják kiszórni belőle a malacok az almot. De ezek tisztán a mi szempontjaink, a malackák oldaláról ez kicsit másképp fest. Az üvegfal elszigeteli őket, a szaglásuk, hallásuk és a látásuk (!) is erősen korlátozódik. Az alom ammóniás kipárolgása sem tud szellőzni, nyáron pedig tűrhetetlenül befülled az akvárium, ami az izzadásra képtelen malackáknak kínlódás. Ezenkívül a nagyméretű terrárium drága is, ezért ezekben rendszerint nincs elegendő helyük a malacoknak. Ne használjunk ilyesmit! 
Rácsos aljú ketrecek
Sajnos még ma is gyártanak olyan kalitkákat és ketreceket, amelyek alja is rácsos. A rácsos aljú ketrec tökéletesen alkalmatlan arra, hogy benne tengerimalacot (vagy bármilyen más állatot) tartsunk. Az állatnak folyamatos kellemetlenséget okoz, ha lábai a rácsok közé csúsznak, szinte képtelen ilyen körülmények között mozogni. A kisebb újszülöttek beszorulnak a rácsok közé. Ha egyébként minden szempontból egy rácsos aljú ketrec felel meg legjobban igényeinknek, az alját csípőfogóval távoltítsuk el, az esetleg fennmaradó éles felületeket pedig csiszoljuk le. 
Vissza az oldal tetejére  


Tartalomjegyzék
A malackák táplálása
Képek kedvenceimről

Okos oldalak
Ketrecépítési ötletek
Minden, amit a humánus malactartáshoz tudni kell
